b'\n_START_ARTICLE_\nRo\xc5\xbeanec\n_START_SECTION_\nZgodovina\n_START_PARAGRAPH_\nOkolica vasi je bila poseljena \xc5\xbee v anti\xc4\x8dnih \xc4\x8dasih, o \xc4\x8demer pri\xc4\x8da pogansko sveti\xc5\xa1\xc4\x8de boga Mitre. Prvi zapisi o vasi segajo v leto 1342. Znano je, da je vas v tistem \xc4\x8dasu obsegala tri kmetije, kdaj je bila zgrajena prva cerkev v vasi, pa ni znano. Nad mitrejem na zahodni strani vasi le\xc5\xbei sredi pokopali\xc5\xa1\xc4\x8da  novej\xc5\xa1a cerkev sv. Jurija z zvonikom na preslico in obokanim tristranim prezbiterijem ter oltarjem iz 19. stoletja. Zvon v zvoniku cerkve nosi letnico 1609._NEWLINE_Mimo mitreja je neko\xc4\x8d vodila rimska cesta, ki je vodila v Gradac in od tam naprej po dolini reke Kolpe naprej na dana\xc5\xa1nje Hrva\xc5\xa1ko ozemlje.\n_START_SECTION_\nGeografija\n_START_PARAGRAPH_\nRo\xc5\xbeanec je gru\xc4\x8dasta vas na ju\xc5\xbenem obrobju Gorjancev, ki je na seznamu slovenskih spomeni\xc5\xa1ko pomembnih krajev. Le\xc5\xbei ob cesti \xc4\x8crnomelj - \xc4\x8crmo\xc5\xa1njice in je od \xc4\x8crnomlja oddaljen pet kilometrov. Na zahodni strani nad \xc5\xbeelezni\xc5\xa1ko progo se za\xc4\x8denja Ko\xc4\x8devski Rog, na vzhodu pa se razprostirajo obse\xc5\xbeni delno zamo\xc4\x8dvirjeni travniki. V bli\xc5\xbeini vasi te\xc4\x8de studenec Vodice, nad vasjo pa se nahaja kra\xc5\xa1ka podzemna jama, imenovana Selska jama.\n_START_SECTION_\nZnamenitosti\n_START_PARAGRAPH_\nV bli\xc5\xbeini vasi je skrit mitrej, nekdanje pogansko sveti\xc5\xa1\xc4\x8de, do katerega vodi markirana pot. Mitrej je reliefna podoba perzijskega son\xc4\x8dnega boga Mitre s spremljevalci, ki ubija bika. Podoba je vklesana v navpi\xc4\x8dno steno opu\xc5\xa1\xc4\x8denega anti\xc4\x8dnega kamnoloma, na zahodni strani ovalne vrta\xc4\x8de Judovje, na njej pa je poleg reliefa Mitre, ki ubija bika vklesan latinski napis, ki pove, da so dali relief v skalo vklesati trije mo\xc5\xbeje, Publius, Proculus in Firminus. Ostanki keramike in kuri\xc5\xa1\xc4\x8da so potrdili domnevo, da so tu izvajali daritvene sve\xc4\x8danosti. Skulptura je deloma uni\xc4\x8dena, njen odlitek pa hrani Belokranjski muzej v Metliki. Prostor okoli mitreja je bil v zgodovini ve\xc4\x8dkrat prekopan, saj so ljudje verjeli, da je tam zakopano zlato tele.'